ناوچەی سەوز

ناوچەی سەوز (بە عەرەبی: المنطقة الخضراء) یان ناوچەی نێونەتەوەییی بەغدا بە ڕووبەری ١٠ کیلۆمەتری چوارگۆشە لە ناوچەی کەرخ لە ناوەندی بەغدا، عێراق ھەڵکەوتووە. ئەو ناوچەیە لە سەردەمی ڕژێمی بەعسەوە بوونی ھەیە و لەو کاتدا ناوەندی کارگێڕی و میریی بەعسییەکان و شوێنی نیشتەجێبوونی سەددام حوسێن و خێزانەکەی بوو. بە پێچەوانەی ئەو ناوچەیە، ناوچەی سوور بە بەشەکانی تری بەغدا دەگوترێت کە ئاسایشیان تێدا نییە. مێژوو ناوچەیەکی نێونەتەوەیی و ناوەندێکی قایمکراو بوو لە ناوەندی بەغدا کە وەک بارەگای ڕژێمی بەعس و کۆشکی سەرۆکایەتییەکانی سەددام حوسێن بەکار دەھات. گەورەترینیان کۆشکی کۆماری بوو. لە نیسانی ٢٠٠٣دا لەلایەن ھێزەکانی ئەمریکاوە کۆنترۆڵ کرا و زۆربەی دانیشتووانەکەی ناوچەکەیان جێھێشت. ئەم ناوچەیە کە بە «ناوچەی سەوز» ناسرا، بوو بە بارەگای دەزگای کاتیی ھاوپەیمانان کە کاروباری وڵاتیان لە نێوان ٢٠٠٣–٢٠١١دا بەڕێوە دەبرد. ناوچەکە بە دیواری کۆنکرێتی و تەلگوریس دەورە درابوو و بە پارێزراوترین شوێن دادەنرا، ھەرچەندە زۆر جار بە ھاوەن و مووشەک دەکرایە ئامانج. لە ١ی کانوونی دووەمی ٢٠٠٩دا، کۆنترۆڵی تەواوی ناوچەکە ڕادەستی ھێزە ئەمنییەکانی عێراق کرا. ئێستا زۆرێک لە باڵوێزخانەکان، لەوانە باڵوێزخانەی ئەمریکا لەوێ ھەڵکەوتوون. لە ٢٠١٥دا بە سنوورداری و لە ٢٠١٨دا بە تەواوی بە ڕووی خەڵکدا کرایەوە. لە ٨ی کانوونی دووەمی ٢٠٢٠دا، دوای کوژرانی قاسم سولەیمانی، دوو مووشەکی کاتیوشا بەر ناوچەکە کەوتن. سەرچاوەکان بەستەرە دەرەکییەکان دەروازەی سیاسەت دەروازەی شەڕ دەروازەی عێراق دەروازەی بەغدا